《和吕子约霜月感二首》
宋代·袁燮

顽夫禅作窟，狂士醉为乡。
谁知名教中，悠悠滋味长。
嗟余学无穷，勺水浅可扬。
讲习得益友，丽泽期交相。
风月古犹今，时序燠与凉。
一笑聊复尔，片心到羲皇。
乾坤入吾怀，始信居中央。

作者简介：（1144—1224）庆元府鄞县人，字和叔，号絜斋。师事陆九渊。孝宗淳熙八年进士。调江阴尉。浙西大饥，前往赈恤有方。宁宗即位，为太学正。庆元党禁起，以论去。召为都官郎官，迁司封郎官、国子祭酒。后为礼部侍郎。与丞相史弥远争议和事，被劾罢。起知温州，进直学士。卒谥正献。有《絜斋集》、《絜斋家塾书钞》等。